CELEX: 52021PC0441
Language: lv
Date: 2021-08-09
Title: Priekšlikums PADOMES ĪSTENOŠANAS LĒMUMS, ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 9.8.2021
            COM(2021) 441 final
            2021/0252(NLE)
            Priekšlikums
            PADOMES ĪSTENOŠANAS LĒMUMS, 
            ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu Padomes Direktīvā 2006/112/EK (2006. gada 28. novembris) par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
            
            
               Vēstulē, kas reģistrēta Komisijā 2021. gada 1. martā, Polija pieprasīja atļauju arī turpmāk līdz 2024. gada 31. decembrim piemērot atkāpes pasākumu , kas ietver atbrīvojuma no PVN piešķiršanu tādiem nodokļa maksātājiem, kuru gada apgrozījums nepārsniedz 40 000 EUR ekvivalentu valsts valūtā.
            
            
               Saskaņā ar PVN direktīvas 395. panta 2. punktu Komisija informēja pārējās dalībvalstis par Polijas pieprasījumu, nosūtot vēstuli, kas datēta ar 2021. gada 25. martu, un Kipru – 2021. gada 26. martā. Komisija 2021. gada 29. marta vēstulē paziņoja Polijai, ka tās rīcībā ir visa informācija, kas nepieciešama pieprasījuma izvērtēšanai.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  PVN direktīvas XII sadaļas 1. nodaļā dalībvalstīm ir paredzēta iespēja piemērot īpašus režīmus mazajiem uzņēmumiem, kas ietver iespēju atbrīvot no nodokļa tādus nodokļa maksātājus, kuru gada apgrozījums ir mazāks par konkrētu summu. Šis atbrīvojums nozīmē, ka nodokļa maksātājam par viņa veiktu preču piegādi un sniegtajiem pakalpojumiem nav jāiekasē PVN, kā rezultātā nodokļa maksātājs nevar atskaitīt priekšnodokli.
               
               
                  Saskaņā ar PVN direktīvas 287. pantu konkrētas dalībvalstis, kas pievienojušās pēc 1978. gada 1. janvāra, var piemērot atbrīvojumu no nodokļa tādiem nodokļa maksātājiem, kuru gada apgrozījums nepārsniedz minētajā pantā norādīto summu ekvivalentu attiecīgās valsts valūtā pēc valūtas maiņas kursa, kas bija spēkā to pievienošanās dienā.
               
               
                  Saskaņā ar PVN direktīvas 287. panta 14. punktu Polija drīkst atbrīvot no nodokļa tos nodokļa maksātājus, kuru gada apgrozījums nepārsniedz 10 000 EUR ekvivalentu valsts valūtā.
               
               
                  Ar Padomes Lēmumu 2009/790/EK
                     2
                   Polijai tika atļauts līdz 2012. gada 31. decembrim atbrīvot no PVN tos nodokļa maksātājus, kuru gada apgrozījums nepārsniedz 30 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā. Polija šo pasākumu ieviesa valsts nodokļu tiesību aktos divos posmos: no 2010. gada 1. janvāra atbrīvojuma robežvērtība tika palielināta līdz 100 000 PLN un no 2011. gada 1. janvāra tika turpmāk palielināta līdz 150 000 PLN.
               
               
                  Atļauja piemērot šādu īpašu pasākumu vēlāk tika pagarināta ar Padomes Īstenošanas lēmumu 2012/769/ES
                     3
                   līdz 2015. gada 31. decembrim un pēc tam ar Padomes Īstenošanas lēmumu (ES) 2015/1173
                     4
                   līdz 2018. gada 31. decembrim. Ar Padomes Īstenošanas lēmumu (ES) 2016/2090
                     5
                   atbrīvojuma robežvērtība tika palielināta līdz 40 000 EUR ekvivalentam valsts valūtā. Polija šo pasākumu īstenoja 2017. gada 1. janvārī, robežvērtību atbrīvojumam no PVN mazajiem uzņēmumiem palielinot līdz 200 000 PLN gada apgrozījuma. Šī shēma pašlaik ir spēkā, pamatojoties uz Padomes Īstenošanas lēmumu (ES) 2018/1919, ar ko Polijai atļauj piemērot šo atkāpi līdz 2021. gada 31. decembrim
                     6
                  .
               
               
                  Atļauja turpināt izmantot atbrīvojumu arī pēc 2021. gada attiecībā uz nodokļa maksātājiem, kuru gada apgrozījums nepārsniedz 40 000 EUR ekvivalentu PLN izteiksmē, būtu būtisks vienkāršojums personām, kuras vada salīdzinoši mazus uzņēmumus. Nodokļa maksātājiem, uz kuriem attiecas šis atbrīvojums, nav jāatskaita un jāmaksā PVN, tie nav jāreģistrē kā PVN maksātāji vai jāveic pilnīga un detalizēta uzskaite par darījumiem, kas apliekami ar PVN. Pateicoties šiem vienkāršojumiem, mazo uzņēmumu īpašnieki var veltīt vairāk laika un resursu sava uzņēmuma attīstībai. Nodokļa maksātājiem šis atkāpes pasākums joprojām ir brīvprātīgs.
               
               
                  Turklāt PVN iekasēšanas izmaksas no nodokļa maksātājiem, kuri vada uzņēmumus ar salīdzinoši zemu apgrozījumu, kas rodas, sniedzot nodokļa maksātāju pakalpojumus šiem nodokļa maksātājiem un veicot to nodokļu deklarāciju revīziju, ir nesamērīgi augstas salīdzinājumā ar iekasēto nodokļu summu. Līdz ar to, piemērojot atbrīvojumu no PVN mazajiem uzņēmumiem, ieņēmumu administrācija var novirzīt vairāk resursu krāpšanas nodokļu jomā, nodokļu nemaksāšanas un izvairīšanās no nodokļu maksāšanas novēršanai un apkarošanai, kā arī nodokļa maksātāju pakalpojumu kvalitātes un PVN iekasēšanas efektivitātes uzlabošanai no liela‑mēroga uzņēmējiem.
               
            
            
               Pasākums būtiski neietekmē kopējo PVN ieņēmumu summu vai kopējo nodokļu ieņēmumu summu, kas iekasēta galapatēriņa posmā.
            
            
               Atkāpes pasākums, ar ko vienkāršo mazo uzņēmēju pienākumus, atbilst Eiropas Savienības noteiktajiem mērķiem attiecībā uz mazajiem uzņēmumiem.
            
            
               Tādēļ ir lietderīgi atļaut Polijai piemērot atkāpes pasākumu līdz 2024. gada 31. decembrim.
            
            
               
            
            
               •Saskanība ar pašreizējiem noteikumiem konkrētajā politikas jomā
            
            
               
                  Atkāpes pasākums ir saskaņā ar Direktīvas (ES) 2020/285, ar kuru groza PVN direktīvas 281.–294. pantu par īpašo režīmu mazajiem uzņēmumiem, mērķiem, kas izrietēja no rīcības plāna PVN jomā
                     7
                  , un tā nolūks ir izveidot modernu un vienkāršotu režīmu šiem uzņēmumiem. Proti, tā mērķis ir samazināt PVN saistību izpildes izmaksas un konkurences izkropļojumus gan valstī, gan ES līmenī, mazināt robežvērtības negatīvo ietekmi un atvieglot uzņēmumiem saistību izpildi un nodokļu administrācijai – uzraudzības veikšanu.
               
            
         
         
            
               
                  Turklāt 40 000 EUR robežvērtība ir atbilstīga Direktīvai (ES) 2020/285, jo saskaņā ar to dalībvalstis var noteikt gada apgrozījuma robežvērtību atbrīvojumam no PVN, kura nepārsniedz 85 000 EUR (vai ekvivalentu valsts valūtā).
               
               
                  Citām dalībvalstīm ir piešķirtas līdzīgas atkāpes ar mērķi atbrīvot no PVN tos nodokļa maksātājus, kuru gada apgrozījums ir mazāks par noteiktu robežvērtību, kā tas paredzēts PVN direktīvas 285. un 287. pantā. Nīderlandei
                     8
                   noteiktā robežvērtība ir 25 000 EUR, Itālijai
                     9
                   – 30 000 EUR, Beļģijai – 25 000 EUR
                     10
                  , Luksemburgai
                     11
                   – 35 000 EUR, Latvijai
                     12
                   un Igaunijai
                     13
                   noteiktā robežvērtība ir 40 000 EUR, Lietuvai
                     14
                   – 55 000 EUR, Horvātijai
                     15
                   – 45 000 EUR un Maltai
                     16
                   – 20 000 EUR, Ungārijai
                     17
                   – 48 000 EUR, Slovēnijai
                     18
                   – 50 000 EUR un Rumānijai
                     19
                   – 88 500 EUR.
               
               
                  Atkāpēm no PVN direktīvas vienmēr vajadzētu būt ar noteiktu beigu termiņu, lai varētu novērtēt to ietekmi. Turklāt 2024. gada 31. decembra noteikšana par īpašā pasākuma termiņa beigām, kā to pieprasīja Polija, ir saskaņota ar prasībām Direktīvā (ES) 2020/285 par vienkāršākiem PVN noteikumiem maziem un vidējiem uzņēmumiem. Minētajā direktīvā ir paredzēts, ka dalībvalstīm valsts noteikumi, kuri tām ir jāpieņem, lai izpildītu direktīvas prasības, būs jāpiemēro no 2025. gada 1. janvāra.
               
               
                  Tādējādi ierosinātais pasākums atbilst spēkā esošajiem PVN direktīvas noteikumiem.
               
            
            
               •Saskanība ar citām Savienības politikas jomām
            
            
               
                  Komisija pastāvīgi ir uzsvērusi vajadzību pēc vienkāršākiem noteikumiem mazajiem uzņēmumiem. Šajā sakarā Komisija 2020. gada martā pieņēma MVU stratēģiju ilgtspējīgai un digitālai Eiropai
                     20
                  , kurā tā apņēmās turpināt darbu, lai samazinātu slogu MVU. Viens no minētās stratēģijas pīlāriem ir mērķis samazināt regulatīvo slogu MVU. Ciktāl tas attiecas uz fiskālajiem noteikumiem, šis īpašais pasākums atbilst šādiem mērķiem. Tas atbilst arī 2020. gada rīcības plānam taisnīgas un vienkāršas nodokļu sistēmas izveidei, kas atbalsta ekonomikas atveseļošanas stratēģiju
                     21
                  , kurā atzīts, ka nodokļu saistību izpildes izmaksas ES joprojām ir augstas un ka saistību izpildes izmaksas maziem uzņēmumiem parasti ir ievērojami augstākas nekā lieliem uzņēmumiem.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, priekšlikums ir Eiropas Savienības ekskluzīvā kompetencē. Tādēļ subsidiaritātes principu nepiemēro.
               
            
            
               •Proporcionalitāte
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
            
            
               Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi, proti, vienkāršot nodokļu iekasēšanu attiecībā uz mazajiem nodokļa maksātājiem un nodokļu administrācijai.
            
            
               •Juridiskā instrumenta izvēle
            
            
               
                  Ierosinātais instruments ir Padomes īstenošanas lēmums.
               
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Apspriešanās ar ieinteresētajām personām netika veikta. Šā priekšlikuma pamatā ir Polijas pieprasījums, un tas attiecas tikai uz šo konkrēto dalībvalsti.
               
            
         
         
            
               •Ietekmes novērtējums
            
            
               
                  Priekšlikums Padomes Īstenošanas lēmumam, ar ko piemēro gada apgrozījuma robežvērtību, zem kuras nodokļa maksātājus var atbrīvot no PVN, pagarina vienkāršošanas pasākumu, ar ko atceļ daudzas PVN saistības uzņēmumiem, kuru gada apgrozījums nepārsniedz 40 000 EUR. 
               
               
                  Personām, kuru apliekamais apgrozījums nepārsniedz minēto robežvērtību, nebūs jāreģistrējas, lai tās varētu identificēt PVN nolūkā, un tādējādi pasākuma rezultātā samazināsies to administratīvais slogs, jo tām nebūs jāveic PVN uzskaite vai jāiesniedz PVN deklarācijas. Turklāt nodokļu iestādēm samazināsies darba slogs. Tam būs iespējama pozitīva ietekme uz administratīvā sloga samazināšanu nodokļa maksātājiem, kas pašlaik reģistrēti kā PVN maksātāji Polijā, un pēc tam – nodokļu administrācijai. 
               
            
            
               Saskaņā ar Polijas sniegto informāciju Valsts oficiālajā uzņēmumu reģistrā (REGON) 2019. gada 31. decembrī bija reģistrēti 4 014 354 uzņēmumi (izņemot fiziskas personas, kas apsaimnieko tikai individuālas lauku saimniecības). Tolaik Polijas iedzīvotāju skaits bija 38 382 576.
            
            
               To uzņēmumu skaits, kuri paziņoja, ka vada uzņēmumu ar paredzamo darbinieku skaitu līdz deviņām personām, bija 3 853 900. Tas veido 96 % no visiem uzņēmumiem. Dati skaidri apstiprina, ka Polijā dominē saimnieciskās mikrovienības. 
            
            
               Ja visi nodokļa maksātāji, kuriem ir tiesības saņemt šo brīvprātīgo atbrīvojumu, to izmantotu, aplēstā ikgadējā ietekme, ja turpinātu piemērot Direktīvas 2006/112/EK 287. panta 14) punktā paredzēto paaugstināto atbrīvojuma robežvērtību 10 000 EUR ekvivalenta PLN apmērā līdz 40 000 EUR, būtu aptuveni 1,6 miljardi PLN, kas atbilst aptuveni 0,9 % valsts budžeta ieņēmumu no PVN 2019. gadā. Mēs vēlētos uzsvērt, ka Polija ir piemērojusi augstāku atbrīvojuma robežvērtību vairāk nekā 10 gadus – no 2017. gada 1. janvāra 40 000 EUR (200 000 PLN) ekvivalenta PLN apmērā.
            
            
               Saskaņā ar datiem, kas pieejami par 2019. gadu, atbrīvojums no PVN attiektos uz aptuveni 300 694 nodokļa maksātājiem, kuru apgrozījums ir no 10 000 EUR līdz 40 000 EUR. Ietekme ir nebūtiska.
            
            
               
                   
               
            
            
               •Pamattiesības
            
            
               
                  Šim priekšlikumam nav ietekmes uz pamattiesību aizsardzību. 
               
            
            
               4.IETEKME UZ BUDŽETU
            
            
               Pēc tam, kad būs stājusies spēkā Padomes Regula (ES, Euratom) 2021/769 (2021. gada 30. aprīlis), ar ko groza Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi
                  22
               , Polija neveiks kompensācijas aprēķinus no PVN pašu resursu pārskata par 2021. finanšu gadu un turpmākajiem gadiem.
            
            
               2021/0252 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  23
                un jo īpaši tās 395. panta 1. punkta pirmo daļu,
            
            
               ņemot vērā Eiropas Komisijas priekšlikumu,
            
         
         
            
               tā kā:
            
            
               (1)Saskaņā ar Direktīvas 2006/112/EK 287. panta 14) punktu Polija drīkst atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz 10 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               (2)Ar Padomes Īstenošanas lēmumu 2009/790/EK
                  24
                Polijai atļauts ieviest īpašu pasākumu, atkāpjoties no Direktīvas 2006/112/EK 287. panta, lai atbrīvotu no PVN nodokļa maksātājus, kuru gada apgrozījums nepārsniedz 40 000 EUR ekvivalentu valsts valūtā (“atkāpes pasākums”).
            
            
               (3)Ar Padomes Īstenošanas lēmumu (ES)  2018/1919
                  25
                Polijai tika atļauts turpināt piemērot atkāpes pasākumu līdz 2021. gada 31. decembrim vai dienai, kad stājas spēkā direktīva, ar ko groza Direktīvas 2006/112/EK 281. līdz 294. panta noteikumus, atkarībā no tā, kurš datums ir agrāks.
            
            
               (4)Ar 2021. gada 1. marta vēstuli Polija iesniedza Komisijai pieprasījumu par atļauju turpināt piemērot atkāpes pasākumu [kas ietver atbrīvojuma no PVN piešķiršanu tādiem nodokļa maksātājiem, kuru gada apgrozījums nepārsniedz 40 000 EUR ekvivalentu valsts valūtā] līdz 2024. gada 31. decembrim.
            
            
               (5)Saskaņā ar Direktīvas 2006/112/EK 395. panta 2. punktu Komisija par Polijas pieprasījumu informēja pārējās dalībvalstis, izņemot Kipru, nosūtot vēstuli, kas datēta ar 2021. gada 25. martu, un Kipru, nosūtot vēstuli, kas datēta ar 2021. gada 26. martu. Komisija 2021. gada 29. marta vēstulē paziņoja Polijai, ka tās rīcībā ir visa informācija, kas nepieciešama pieprasījuma izvērtēšanai.
            
            
               (6)Atkāpes pasākums ir saskaņā ar mērķiem Komisijas paziņojumā “Vispirms domāt par mazākajiem” Eiropas Mazās uzņēmējdarbības akts “Small Business Act”
                  26
               .
            
            
               (7)Pamatojoties uz Polijas sniegto informāciju, atkāpes pasākumam būs tikai maznozīmīga ietekme uz Polijas kopējo nodokļu ieņēmumu summu, kas iekasēta galapatēriņa posmā. Nodokļa maksātājiem aizvien būs iespēja izvēlēties parasto PVN režīmu. 
            
            
               (8)Pēc tam, kad būs stājusies spēkā Padomes Regula (ES, Euratom) 2021/769 (2021. gada 30. aprīlis), ar ko groza Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi
                  27
               , Polija neveiks kompensācijas aprēķinus no PVN pašu resursu pārskata par 2021. finanšu gadu un turpmākajiem gadiem.
            
            
               (9)Ņemot vērā atkāpes pasākuma iespējamo pozitīvo ietekmi uz administratīvā sloga un izmaksu samazināšanu mazajiem uzņēmumiem, būtu jāatļauj Polijai piemērot atkāpes pasākumu turpmākam laikposmam. 
            
            
               (10)Ar Padomes Direktīvu (ES) 2020/285
                  28
                tika grozīts Direktīvas 2006/112/EK 281. līdz 294. pants attiecībā uz īpašo režīmu mazajiem uzņēmumiem un jaunu noteikumu piemērošanu mazajiem uzņēmumiem, tajā skaitā dalībvalstu gada apgrozījuma maksimālo robežvērtību 85 000 EUR apmērā vai ekvivalentu valsts valūtā.
            
            
               (11)Atļauja piemērot atkāpes pasākumu būtu jāpiešķir uz noteiktu termiņu. Termiņam vajadzētu būt pietiekami garam, lai varētu novērtēt robežvērtības efektivitāti un piemērotību. Turklāt saskaņā ar Direktīvu (ES) 2020/285 dalībvalstīm līdz 2024. gada 31. decembrim ir jāpieņem un jāpublicē normatīvie un administratīvie akti, kas vajadzīgi, lai izpildītu minētās direktīvas 1. panta prasības, un tām minētie noteikumi jāpiemēro no 2025. gada 1. janvāra. Tādēļ ir lietderīgi atļaut Polijai piemērot atkāpes pasākumu līdz 2024. gada 31. decembrim.
            
            
               (12)Tādēļ Lēmums 2009/790/EK būtu attiecīgi jāgroza, 
            
            
            
               IR PIEŅĒMUSI ŠO LĒMUMU. 
            
            
               1. pants
            
            
               Lēmuma 2009/790/EK 2. pantu aizstāj ar šādu:
            
            
               “2. pants
            
            
               Šo lēmumu piemēro no 2010. gada 1. janvāra līdz 2024. gada 31. decembrim.”. 
            
            
         
         
            
               2. pants
            
            
               Šis lēmums ir adresēts Polijas Republikai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        Padomes Lēmums 2009/790/EK (2009. gada 20. oktobris), ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 283, 30.10.2009., 53.–54. lpp.).
               
               
                  
                     (3)
                  
                        Padomes Īstenošanas lēmums 2012/769/ES (2012. gada 4. decembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 338, 12.12.2012., 27.–28. lpp.).
               
               
                  
                     (4)
                  
                        Padomes Īstenošanas lēmums (ES) 2015/1173 (2015. gada 14. jūlijs), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 189, 17.7.2015., 36.–37. lpp.).
               
               
                  
                     (5)
                  
                        Padomes Īstenošanas lēmums (ES) 2016/2090 (2016. gada 21. novembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 324, 30.11.2016., 7.–8. lpp.).
               
               
                  
                     (6)
                  
                        Padomes Īstenošanas lēmums (ES) 2018/1919 (2018. gada 4. decembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 311, 7.12.2018., 32.–33. lpp.).
               
               
                  
                     (7)
                  
                        Komisijas paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā “Ceļā uz vienotu ES PVN zonu – laiks pieņemt lēmumu” (COM(2016) 148 final).
               
               
                  
                     (8)
                  
                        Padomes Īstenošanas lēmums (ES) 2018/1904 (2018. gada 4. decembris), ar ko Nīderlandei atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 310, 6.12.2018., 25. lpp.).
               
               
                  
                     (9)
                  
                        Padomes Īstenošanas lēmums (ES) 2016/1988 (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11.–12. lpp.).
               
               
                  
                     (10)
                  
                        Padomes Īstenošanas lēmums (ES) 2018/2077 (2018. gada 20. decembris), ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 331, 28.12.2018., 222.–223. lpp.).
               
               
                  
                     (11)
                  
                        Padomes Īstenošanas lēmums (ES) 2019/2210 (2019. gada 19. decembris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 332, 23.12.2019., 155. lpp.).
               
               
                  
                     (12)
                  
                        Padomes Īstenošanas lēmums (ES) 2020/1261 (2020. gada 4. septembris), ar kuru groza Īstenošanas lēmumu (ES) 2017/2408, ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 296, 10.9.2020.,4.–5. lpp.).
               
               
                  
                     (13)
                  
                        Padomes Īstenošanas lēmums (ES) 2021/358 (2021. gada 22. februāris), ar kuru groza Īstenošanas lēmumu (ES) 2017/563, ar ko Igaunijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 69, 26.2.2021., 4.–5. lpp.).
               
               
                  
                     (14)
                  
                        Padomes Īstenošanas lēmums (ES) 2021/86 (2021. gada 22. janvāris), ar ko Lietuvas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 30, 28.1.2021., 2–3. lpp.).
               
               
                  
                     (15)
                  
                        Padomes Īstenošanas lēmums (ES) 2020/1661 (2020. gada 3. novembris), ar kuru groza Īstenošanas lēmumu (ES) 2017/1768, ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 374, 10.11.2020., 4.–5. lpp.).
               
               
                  
                     (16)
                  
                        Padomes Īstenošanas lēmums (ES) 2021/753 (2021. gada 6. maijs), ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu, un atceļ Īstenošanas lēmumu (ES) 2018/279 (OV L 163, 10.5.2021., 1.–2. lpp.).
               
               
                  
                     (17)
                  
                        Padomes Īstenošanas lēmums (ES) 2018/1490 (2018. gada 2. oktobris), ar ko Ungārijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 252, 8.10.2018., 38. lpp.).
               
               
                  
                     (18)
                  
                        Padomes Īstenošanas lēmums (ES) 2018/1700 (2018. gada 6. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 285, 13.11.2018., 78. lpp.).
               
               
                  
                     (19)
                  
                        Padomes Īstenošanas lēmums (ES) 2020/1260 (2020. gada 4. septembris), ar kuru groza Īstenošanas lēmumu (ES) 2017/1855, ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 296, 10.9.2020., 1.–3. lpp.).
               
               
                  
                     (20)
                  
                        COM(2020) 103 final.
               
               
                  
                     (21)
                  
                        COM(2020) 312 final.
               
               
                  
                     (22)
                  
                        Padomes Regula (ES, Euratom) 2021/769 (2021. gada 30. aprīlis), ar ko groza Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 165, 11.5.2021., 9.–14. lpp.).
               
               
                  
                     (23)
                  
                        OV L 347, 11.12.2006., 1. lpp.
               
               
                  
                     (24)
                  
                        Padomes Lēmums 2009/790/EK (2009. gada 20. oktobris), ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 283, 30.10.2009., 53.–54. lpp.).
               
               
                  
                     (25)
                  
                        Padomes Īstenošanas lēmums (ES) 2018/1919 (2018. gada 4. decembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 311, 7.12.2018., 32. lpp.).
               
               
                  
                     (26)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” Eiropas Mazās uzņēmējdarbības akts “Small Business Act”, Briselē, 25.6.2008., COM(2008) 394 final. 
               
               
                  
                     (27)
                  
                        Padomes Regula (ES, Euratom) 2021/769 (2021. gada 30. aprīlis), ar ko groza Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 165, 11.5.2021., 9.–14. lpp.).
               
               
                  
                     (28)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13.–23. lpp.).